# கூடத்தாயி சயனைடு கொலைகள்



**கூடத்தாயி சயனைடு கொலைகள்** (*Koodathayi cyanide killings*) என்பது கேரளத்தில் உள்ள கூடத்தாயில் நடந்த இயற்கைக்கு மாறான தொடர் மரணங்களாகும். இதில் 14 ஆண்டுகளில் நடந்த 6 மரும மரணங்கள் அடங்கும். 2019 ஆம் ஆண்டின் பிற்பகுதியில் குற்றங்கள் விசாரிக்கப்பட்டன. இந்தக் குற்றவியல் வழக்குகள் கேரளத்தில் ஊடகங்கள் மற்றும் பொது மக்களின் கணிசமான ஆர்வத்தை ஈர்த்தன, இறுதியில் ஜோலியம்மா ஜோசப் கைது செய்யப்பட்டார்.  

## குற்றங்களின் காலக்கோடு
2002 ஆம் ஆண்டில், குற்றம் சாட்டப்பட்டவரின் மாமியார் அன்னம்மா தாமஸ் (வயது 57), நடைப்பயிற்சி முடித்து வீடு திரும்பிய பிறகு ஒரு குவளை தண்ணீர் குடித்தார். உடனடியாக, அவருக்கு உடல்நிலை சரியில்லாமல் போய், தலைசுற்றல் ஏற்பட்டது, இறுதியில் அவர் தரையில் சரிந்து விழுந்தார். அவர் மருத்துவமனைக்கு கொண்டு செல்லப்பட்டார், பின்னர் அவர் அங்கு இறந்துவிட்டார். அவருக்கு மாரடைப்பு ஏற்பட்டதாக மருத்துவர்கள் அறிவித்தனர்.  

2008 ஆம் ஆண்டில், அன்னம்மாவின் கணவரும் ஜோலியின் மாமனாருமான ஜான் தாமஸ் (வயது 66), மயங்கி விழுந்து இறந்தார். இரண்டு நிகழ்வுகளின்போதும் ஜோலி ஜோசப் நிகழ்விடத்தில் இருந்ததாகக் கூறப்படுகிறது.  

2011 ஆம் ஆண்டில், ஜோலியின் அப்போதைய கணவர் ரோய் தாமஸ் (வயது 40), இரவு உணவாக சோறு மற்றும் கொண்டைக் கடலை குழம்பை உண்ட பிறகு இறந்தார். உள்ளே பூட்டப்பட்ட குளியலறையில் அவர் இறந்து கிடந்தார். பிணக் கூறாவு அறிக்கையில் நஞ்சின் தடயங்கள் காணப்பட்டதால், நிதிச் சிக்கல்கள் காரணமாக நிகழ்ந்த தற்கொலை என்று முடிவுசெய்யப்பட்டது. ரோயின் தாய் மாமன் மேத்யூ மஞ்சயடில், பிணக் கூறாய்வு அறிக்கை மற்றும் ரோயின் இறப்புக்கான காரணம் குறித்து விசாரணை நடத்த வேண்டும் என்று கோரிக்கை விடுத்தார்.  

2014 ஆம் ஆண்டில், ஜோலி நஞ்சு கலந்த விஸ்கியைக் கொடுத்ததாகக் கூறப்பட்டத்தைத் தொடர்ந்து, மேத்யூ (வயது 68) மயங்கி விழுந்து இறந்துபோனார். இறந்த ரோய்க்கு ஷாஜு சக்கரியா என்ற உறவினர் உள்ளார்.  

அதே ஆண்டு (2014), ஷாஜுவின் இரண்டு வயது மகள் ஆல்பைன் ஷாஜு, "உணவு சிக்கி மூச்சுத் திணறல் ஏற்பட்டதால் " இறந்தாள்.  

2016 ஆம் ஆண்டில், ஆல்பினின் தாயார் சிலி ஷாஜுவுக்கு (வயது 41) ஜோலி ஒரு காளான் மாத்திரையைக் கொடுத்ததாகக் கூறப்படுகிறது, இது ஆற்றலை அளித்து, மனச்சோர்வை போக்க உதவும் என்று அவரை நம்பவைத்தார் என்று கூறப்படுகிறது சிறிது நேரத்திலேயே சிலி நிகழ்விடத்திலேயே இறந்தார்.  

2018 ஆம் ஆண்டில், ரோய் தாமசின் சகோதரரான ரோஜோ தாமஸ் கூடத்தாயிக்கு வந்து தொடர்ச்சியாக தகவல் அறியும் உரிமைச் சட்டத்தின் கீழ் பல மனுக்களைத் தாக்கல் செய்தார். அரசு மருத்துவமனையிலிருந்து, தன் சகோதரரின் பிணக்கூறு ஆய்வு அறிக்கையின் நகலைப் பெற்றார். "அந்த அறிக்கையைப் படித்தபோது, ஜோலி தங்களிடம் தவறான தகவல்களைக் கூறியுள்ளார் என்பதைக் கண்டுபிடித்தார். ஜோலி தங்களிடம் பிற்பகல் 3.30 மணிக்கு உணவு சாப்பிட்டதாகவும், அதன் பிறகு எதுவும் சாப்பிடவில்லை என்று கூறியிருந்தார். ஆனால், பிணக் கூறாய்வு அறிக்கையில், இரவு 8.30 மணிக்கு அவர் சோறும் கொண்டைக் கடலைக் குழம்பும் சாப்பிட்டதாகத் தெளிவாக்க் குறிப்பிட்டுள்ளது," என்று குடும்ப நண்பர் முகமது பாவா கூறினார். "கடுமையான சயனைடு நஞ்சு சில நொடிகளில் மரணத்தை விளைவிக்கும். உடலில் சயனைடு சேர்வதில்லை, எனவே மெதுவான மரண வழக்குகளில் இது காணப்படுவது அரிது," என்று கொச்சியில் உள்ள அமிர்தா மருத்துவ அறிவியல் நிறுவனத்தின் தடயவியல் மருத்துவம் மற்றும் நச்சுயியல் துறைத் தலைவர் டாக்டர் வி.வி. பிள்ளை விளக்கினார்.  

## சந்தேக மனிதர்கள்
2019 ஆம் ஆண்டு கைது செய்யப்பட்டபோது 47 வயதாக இருந்த ஜாலி ஜோசப், தான் திருமணம் செய்து கொண்ட குடும்பத்தைச் சேர்ந்த ஆறு பேரைக் கொலை செய்த வழக்கில் ஐயத்திற்கு உரியவராக இருந்தார். ராய்தாமசின் சகோதரியான ரெஞ்சி தாமஸ்தான், இயற்கைக்கு மாறான ஆறு மரணங்கள் குறித்து காவல்துறைக்கு புகார் அளித்தார். அந்த விசாரணையே ஜோலி ஜோசப்பிடம் கொண்டு சென்றது. அக்டோபர் 2019 இல் கைது செய்யப்பட்டதைத் தொடர்ந்து, மேற்கூறிய ஆறு பேரையும் சயனைடைப் பயன்படுத்தியதி கொன்றதாக ஜோலி ஒப்புக்கொண்டார். எம். எஸ். மேத்யூ, பிரஜி குமார் ஆகியோரின் உதவியுடன் அவர் சயனைடைப் பெற்றதாகக் கூறப்படுகிறது. பின்னர் அவர்களும் கைது செய்யபட்டனர்.  

### ஜோலி ஜோசப்
ஜோலி இடுக்கி மாவட்டம் கட்டப்பனையைச் சேர்ந்தவர், கல்லூரியில் முதலாமாண்டில் படிப்பை பாதியில் நிறுத்தியவர். அவர் தன் முதல் கணவர் ரோய் தாமசை 1997 இல் மணந்தார். ஜோலிக்கும் ரோய்க்கும் இப்போது 19 மற்றும் 24 வயதுடைய இரண்டு மகன்கள் உள்ளனர். அவரது அண்டை வீட்டுக்காரரின் கூற்றுப்படி, ஜோலி தான் ஒரு எம்.காம் பட்டதாரி என்றும், கோழிக்கோடு என்.ஐ.டி இல் பணிபுரிவதாகவும் சக கிராம மக்களிடம் பொய் சொல்லியுள்ளார். அவர் போலி வேலைக்குச் சென்றபோது, ​​அவர் நாள்தோறும் வெளியே சென்ற இடங்கள் குறித்த விவரங்கள் நிச்சயமற்றதாகவே இருந்தன. 2011 ஆம் ஆண்டில், அவரது கணவர் ரோய் தாமஸ் மருமமான சூழ்நிலையில் இறந்தார். 2016 இல் ஷாஜு சக்கரியாவின் மனைவி இறந்ததைத் தொடர்ந்து, ஜோலி ஷாஜுவை மணந்தார். ஜோலியை அறிந்தவர்கள் அவரை "மகிழ்ச்சியான, நட்பான, குதூகலமான, பக்தியானவர்" என்று வருணித்தனர்.  

### எம். எஸ். மேத்யூ
காவல்துறையினரின் கூற்றுப்படி, ஜோலியின் தூரத்து உறவினரும் காதலருமான நகைக்கடை ஊழியர் மேத்யூதான் ஜோலிக்கு சயனைடை வழங்கியவர். அவர் இரண்டு பாட்டில் மதுபானமும் 5,000 ரூபாயும் கொடுத்து பிரஜி குமாரிடம் இருந்து சயனைடைப் பெற்றதாகக் காவல்துறையிடம் தெரிவித்ததாகக் கூறப்படுகிறது. ஜோலி தனது வீட்டிற்கு அருகில் வரும் தெரு நாயைக் கொல்ல தன்னிடம் சயனைடு கேட்டதாக மேத்யூ கூறுகிறார்.  

### பிரஜி குமார்
பிரஜி குமார் ஒரு பொற்கொல்லர், அவர்தான் எம். எஸ். மேத்யூவுக்கு சயனைடை கொடுத்ததாகக் கூறப்படுகிறது. எலிகளைக் கொல்ல நஞ்சு வாங்கப்பட்டதாகக் கருதியதாக அவர் கூறினார்.  

## பரவலர் பண்பாட்டில்
ஆண்டனி பெரும்பாவூர் தனது அடுத்த திரைப்படம் கூடத்தாயி நிகழ்வை அடிப்படையாகக் கொண்டது என்றும், அதில் மோகன்லால் கதாநாயகனாக நடிக்கிறார் என்றும் அறிவித்தார். அதே சமயம், நடிகை டினி டேனியல், அதே தலைப்பில் தான் நடிக்கும் புதிய திரைப்படத்தின் சுவரிதழை சமூக ஊடகங்கள் வழியாக வெளியிட்டார்; அதில் அவர் ஜோலி ஜோசப் கதாபாத்திரத்தில் நடிப்பதாக தெரிவித்தார்.  

மலையாள பொழுதுபோக்கு தொலைக்காட்சி அலைவரிசைகள், சட்டச் சிக்கல்களைத் தவிர்ப்பதற்காக, ஒரே கதையையே வெவ்வேறு கதை சொல்லும் முறைகளைப் பயன்படுத்தித் தங்கள் தொடர்களில் ஒளிபரப்பி வருகின்றன.  

2019 நவம்பரில், கைரளி தொலைக்காட்சி கூடத்தாயி வழக்கை அடிப்படையாகக் கொண்ட ஒரு தொடரை வெளியிட்டது. அந்தத் தொடரில், மனப் பிறழ்வு கொண்ட ஒரு பெண்ணான டாலி என்ற கதாபாத்திரத்தில் நடிகை திவ்யா ஸ்ரீதர் நடித்திருந்தார். கூடத்தாயி நிகழ்வை சித்தரித்த முதல் மலையாளத் தொலைக்காட்சித் தொடர் *கிருத்யம்* ஆகும்.  

2019 திசம்பரில், சோனி தொலைக்காட்சியின் *கிரைம் பெட்ரவுல்* என்னும் குற்றத் தொடரில் கூடத்தாயி நிகழ்வை அடிப்படையாகக் கொண்ட 3 அத்தியாயங்கள் ஒளிபரப்பாயின.  

2020 ஆம் ஆண்டில், தொடர் கொலை நிகழ்வை அடிப்பயையாகக் கொண்டு *கூடத்தாயி* என்ற மலையாள தொலைக்காட்சித் தொடர் ஃப்ளவர்ஸ் டிவியில் ஒளிபரப்பப்பட்டது. அந்தத் தொடரில் நடிகை முக்தா மலையாளக் கொலையாளி வேடத்தில் நடித்தார். மல்லிகா சுகுமாரன், கொல்லம் துளசி, தயானா ஹமீத் போன்ற நடிகர்கள் அந்தத் தொடரில் மற்ற கதாபாத்திரங்களில் நடித்தனர்.  

2020 செப்டம்பர் 7 அன்று, சுபாட்டிபை நிறுவனம் அந்தக் கொலைகளை அடிப்படையாகக் கொண்டு பத்திரிகையாளர் சசிகுமார் விவரித்த " *டெத், லைஸ் & சயனைடு"* என்ற பத்து அத்தியாயங்களைக் கொண்ட அசல் பாட்காஸ்டை சுபாட்டிபை அறிமுகப்படுத்தியது.  

2023 திசம்பர் 22 அன்று, நெற்ஃபிளிக்சு இந்த வழக்கை அடிப்படையாகக் கொண்டு *கறி &amp;amp; சயனைடு: தி ஜோலி ஜோசப் கேஸ்* என்ற ஆவணப்படத்தை வெளியிட்டது. இதை ஷாலினி உஷாதேவி எழுத, கிறிஸ்டோ டோமி இயக்கினார்.  

மிதுன் மானுவல் தாமஸ் இயக்கி ஜியோஹாட்ஸ்டாரில் வெளியாகவிருக்கும் *அனலி* என்ற வலைத் தொடர் இந்த வழக்கை அடிப்படையாகக் கொண்டது என்று கூறப்படுகிறது. இதில் நிகிலா விமல், லியோனா லிஷோய் ஆகியோர் முக்கிய வேடங்களில் நடிக்கின்றனர்.